嶺南竹枝詞喺元朝、明朝嗰陣就叫「竹枝詞」，後嚟夾埋地名以顯地方特色。廣州地區嘅竹枝詞，除咗叫「嶺南竹枝詞」，仲有「廣州竹枝詞」、「珠江竹枝詞」、「羊城竹枝詞」、「南海竹枝詞」、同「番禺竹枝詞」等。喺清朝中葉後，竹枝詞採用得更廣泛，類別亦愈分愈細，有專詠一地、一事、一物嘅竹枝詞，例如專詠西關八座橋嘅「西關八橋竹枝詞」、專詠荔枝嘅「嶺南荔枝詞」、「羊城七夕竹枝詞」、專詠賣花買花嘅「花田竹枝詞」、「花渡頭竹枝詞」、「廣州撈蜆竹枝詞」、同專詠娼妓嘅「羊城青樓竹枝詞」。